VENDIM
Nr. 622, datë 10.12.2020

PËR LËVIZJEN PARALELE, NGRITJEN NË DETYRË DHE PRANIMIN NË SHËRBIMIN CIVIL GJYQËSOR

Këshilli i Lartë Gjyqësor, në mbështetje të nenit 147/a, të “Kushtetutës së Republikës së Shqipërisë”; në pikën 2, shkronja “ë”, të nenit 61, në pikën 1, shkronja “ç”, të nenit 90, në nenin 97, të ligjit nr. 115/2016, “Për organet e qeverisjes së sistemit të drejtësisë”, të ndryshuar; në nenet 54–62, të ligjit nr. 98/2016, “Për organizimin e pushtetit gjyqësor në Republikën e Shqipërisë”, si dhe të ligjit nr. 152/2013, “Për nëpunësin civil”, të ndryshuar; në vendimin e Këshillit të Lartë Gjyqësor nr. 71, datë 20.5.2019, “Për procedurën e funksionimit të mbledhjes së Këshillit të Gjykatës”, me propozim të Komisionit të Planifikimit Strategjik, Administrimit dhe Buxhetit,

VENDOSI: 

KREU I
DISPOZITA TË PËRGJITHSHME

Neni 1
Objekti

Ky vendim përcakton rregulla të hollësishme për procedurën e plotësimit të vendeve të lira në shërbimin civil gjyqësor.

Neni 2 
Subjektet

Subjekte të këtij vendimi janë kandidatët për pozicionet e mëposhtme:
a) kryesekretar;
b) sekretar gjyqësor;
c) nëpunës i financës dhe i buxhetit;
ç) nëpunës të tjerë që punojnë në fushat e kërkimit ligjor dhe dokumentacionit;
d) nëpunës të burimeve njerëzore;
dh) nëpunës të teknologjisë së informacionit;
e) nëpunës të arkivit;
ë) nëpunës të marrëdhënieve me publikun, me medien dhe me jashtë;
f) nëpunës të tjerë që punojnë në gjykata, sipas kërkesave dhe nevojave specifike për burimet njerëzore të gjykatave.

Neni 3 
Përkufizime

Në këtë vendim termat e mëposhtëm kanë këto kuptime:
“Administrata gjyqësore” është struktura dhe tërësia e veprimtarive që synojnë organizimin dhe sigurimin e funksionimit të gjykatave.
“Ditë” janë ditët kalendarike, përveç kur parashikohet ndryshe në këtë vendim.
“KLGJ” është Këshilli i Lartë Gjyqësor. 
“Këshilli” është Këshilli i Gjykatës. 
“KP” është Komisioni i Pranimit.
Ligji “Për pushtetin gjyqësor” është ligji nr. 98/2016, “Për organizimin e pushtetit gjyqësor në Republikën e Shqipërisë”.
“Nëpunës civil gjyqësor” është personi, i cili ushtron funksione administrative publike brenda shërbimit gjyqësor ose administrativ të një gjykate, në mbështetje të drejtpërdrejtë të sistemit gjyqësor.
“Shërbim civil gjyqësor” është trupa e nëpunësve civilë gjyqësorë, që ushtron funksione administrative publike, brenda shërbimit gjyqësor ose administrativ të një gjykate, në mbështetje të drejtpërdrejtë të sistemit gjyqësor.


Neni 4
Radha e plotësimit të vendeve të lira në shërbimin civil gjyqësor

1. Plotësimi i vendeve të lira në shërbimin civil gjyqësor i ofrohet nëpunësit, të regjistruar në listën e nëpunësve civilë gjyqësorë, i cili, sipas kësaj radhe:
a) ka të drejtë të rikthehet në zbatim të një vendimi gjyqësor të formë së prerë;
b) ka të drejtë të rikthehet, për shkak të pezullimit, sipas neneve 67 dhe 68, të ligjit “Për pushtetin gjyqësor”;
c) ka të drejtë të transferohet, sipas nenit 66, të ligjit “Për pushtetin gjyqësor”.
2. Nëse vendi nuk mund të plotësohet sipas procedurës së referuar në pikën 1 të këtij neni, plotësimi bëhet nëpërmjet:
a) procedurës së lëvizjes paralele;
b) procedurës së ngritjes në detyrë;
c) procedurës së pranimit në shërbimin civil gjyqësor.

Neni 5
Procedura e plotësimit të vendeve të lira, sipas listës së nëpunësve civilë gjyqësorë

1. Kancelari njofton KLGJ-në për vendin e lirë të krijuar në gjykatë ose që mund të krijohet në të ardhmen, në çdo rast, jo më vonë se dy javë pas vënies në dijeni.
2. KLGJ-ja, brenda 5 ditëve, vë në dijeni Këshillin, për nëpunësit civilë gjyqësorë të regjistruar në listën e nëpunësve civilë gjyqësorë, sipas kategorive të pikës 1, të nenit 4, të këtij vendimi.
3. Këshilli, brenda 5 ditëve, i ofron, me shkrim vendin e lirë të krijuar, kandidatit të regjistruar në listën përkatëse. Kandidati shpreh interesin për vendin e lirë, në formë të shkruar, brenda 5 ditëve nga njoftimi.
4. Nëse ka më shumë se një kandidat, Këshilli i ofron me shkrim vendin e lirë të krijuar secilit prej tyre. Nëse për të njëjtin vend, shprehin interesin më shumë se një kandidat, Këshilli përzgjedh kandidatin fitues, sipas radhës dhe kohës së dhënies së vendimit gjyqësor të formës së prerë apo përfundimit të kohës së pezullimit.
5. Kancelari njofton menjëherë KLGJ-në për rezultatet e procedurës sipas këtij neni.

KREU II 
LËVIZJA PARALELE

Neni 6 
Shpallja e njoftimit

1. Në rast se vendi i lirë nuk plotësohet, sipas nenit 5 të këtij vendimi, KLGJ-ja shpall fillimin e procedurës për lëvizje paralele. KLGJ-ja njofton të gjithë nëpunësit civilë gjyqësorë të së njëjtës kategori, të cilët plotësojnë kriteret për vendet e lira dhe hapjen e procedurave për lëvizje paralele. Njoftimi shpallet në të gjitha gjykatat dhe në faqen zyrtare të KLGJ-së.
2. Njoftimi për plotësimin e vendit të lirë në shërbimin civil gjyqësor me lëvizje paralele bëhet publik nga Këshilli dhe botohet të paktën 3 (tre) javë para datës së parashikuar për zhvillimin e konkurrimit dhe qëndron në faqen zyrtare të KLGJ-së dhe në faqen zyrtare të çdo gjykate, deri në përfundimin e procedurës së konkurrimit. Në shpallje përcaktohen:
a) pozicioni i punës që është i lirë;
b) përshkrimi i përgjithshëm i punës për atë pozicion;
c) kushtet për lëvizjen paralele;
ç) dokumentet që duhet të dorëzohen dhe mënyra e dorëzimit të tyre;
d) afati i dorëzimit të dokumentacionit, i përcaktuar me datë të saktë kalendarike. Afati për paraqitjen e kërkesës për kandidim nuk mund të jetë më pak se dy javë nga data e njoftimit;
dh) data e nxjerrjes së rezultateve për fazën e verifikimit paraprak të kushteve minimale të procedurës së lëvizjes paralele dhe të përmbushjes së kritereve të veçanta të vendit të punës;
e) data, vendi dhe ora e zhvillimit të intervistës;
ë) fushat e njohurive, aftësitë dhe cilësitë që do të vlerësohen në intervistë;
f) procedura e vlerësimit të kandidatëve;
g) data e nxjerrjes së rezultateve të konkurrimit;
gj) mënyra e njoftimit dhe komunikimit me kandidatët.
3. Pozicioni është i hapur për të gjithë nëpunësit civilë gjyqësorë të së njëjtës kategori në të njëjtën gjykatë apo në gjykata të tjera.

Neni 7
Kushtet për lëvizjen paralele

1. Nëpunësi civil gjyqësor i një kategorie të caktuar ka të drejtë të kandidojë me anë të lëvizjes paralele për pozicionet e së njëjtës kategori, brenda së njëjtës gjykatë ose në një gjykatë tjetër.
2. Kushtet minimale që duhet të plotësojë kandidati për këtë procedurë janë:
a) të jetë nëpunës civil gjyqësor i konfirmuar, brenda së njëjtës kategori për të cilën aplikon;
b) të mos ketë masë disiplinore në fuqi;
c) të ketë të paktën vlerësimin e fundit “Mirë”.

Neni 8
Procedura e lëvizjes paralele

1. Këshilli shqyrton dokumentacionin, përzgjedh dhe njofton kandidatin fitues brenda dy javëve nga përfundimi i afatit të paraqitjes së kërkesës për kandidim.
2. Procedura e lëvizjes paralele përfshin dy faza:
a) verifikimi paraprak i kandidatëve, të cilët përmbushin kërkesat e përcaktuara në shpalljen për konkurrim;
b) vlerësimi profesional i kandidatëve.

Neni 9 
Verifikimi paraprak

1. Kancelari bën verifikimin paraprak të kandidatëve që përmbushin kushtet e lëvizjes paralele të përcaktuara në shpalljen për konkurrim, bazuar në dokumentacionin e paraqitur, jo më vonë se 2 (dy) ditë nga përfundimi i afatit të paraqitjes së kërkesave për kandidim.
2. Në rastin kur ka më shumë se një kandidat, që plotësojnë kërkesat e lëvizjes paralele, të përcaktuara në shpalljen për konkurrim, kandidatët renditen në një listë, sipas rendit alfabetik. Lista e kandidatëve të kualifikuar administrohet nga kancelari dhe shpallet, brenda 2 (dy) ditëve, në faqen zyrtare të KLGJ-së si dhe në faqen zyrtare të çdo gjykate.
3. Kandidatët, që nuk plotësojnë kërkesat e përcaktuara në shpalljen për konkurrim, renditen në një listë të veçantë, në të cilën tregohen edhe arsyet e mosplotësimit të këtyre kërkesave. Lista administrohet nga kancelari dhe nuk bëhet publike. Kandidatët që nuk janë kualifikuar njoftohen elektronikisht nga kancelari për arsyet e moskualifikimit.

Neni 10 
Ankimet

Kandidatët kanë të drejtë të bëjnë ankim me postë ose elektronikisht në Këshill, për rezultatet e verifikimit, brenda 2 (dy) ditëve nga data e njoftimit individual mbi rezultatin. Ankimet shqyrtohen brenda 2 (dy) ditëve nga data e depozitimit të ankimit.

Neni 11
Vlerësimi nga Këshilli i Gjykatës

1. Këshilli, brenda 2 (dy) ditëve nga përfundimi i verifikimit paraprak dhe i procedurave të ankimit, fillon vlerësimin profesional të kandidatëve. Totali i pikëve të vlerësimit të kandidatëve është 100, si më poshtë:
a) 40 pikë për rezultatet e vlerësimit në punë. Në rast rezultatesh të njëjta, Këshilli krijon një renditje brenda grupit të kandidatëve me vlerësimin më të lartë të punës;
b) 50 pikë për vitet e përvojës profesionale në pozicionin përkatës, si dhe vitet e përgjithshme të përvojës profesionale në sektorin e drejtësisë ose përvojën profesionale që lidhet me fushën e pozicionit përkatës; si dhe
c) 10 pikë për trajnimet apo kualifikimet e lidhura me fushën përkatëse.
2. Këshilli, në përfundim të vlerësimit, i rendit kandidatët sipas pikëve të grumbulluara, brenda 24 (njëzet e katër) orëve nga vendimi i tij. Kancelari njofton individualisht me email kandidatët që kanë konkurruar për rezultatin e tyre.

Neni 12 
Ankimet

Kandidatët kanë të drejtë të bëjnë ankim, me postë ose elektronikisht, në Këshill, për rezultatet e vlerësimit, brenda 2 (dy) ditëve nga data e njoftimit individual mbi rezultatin. Ankimet shqyrtohen brenda 2 (dy) ditëve nga data e depozitimit të ankimit.

Neni 13 
Përfundimi i procedurës

1. Këshilli, brenda 24 (njëzet e katër) orëve, pas përfundimit të procedurave të ankimit, bën emërimin e kandidatit me më shumë pikë, nga lista e hartuar sipas pikës 2, të nenit 11, të këtij vendimi.
2. Këshilli, ku emërohet nëpunësi civil gjyqësor i ri, brenda 5 (pesë) ditëve nga përfundimi i procedurës së lëvizjes paralele, njofton KLGJ-në për rezultatet e procedurës. Njoftimi me emrat e nëpunësve fitues shpallet në faqen zyrtare të KLGJ-së dhe në faqen zyrtare të gjykatës.
3. Nëse asnjë nga kandidatët nuk ka fituar mbi 70 pikë, Këshilli përfundon me vendim procedurën pa asnjë të përzgjedhur dhe njofton KLGJ-në, brenda 24 (njëzet e katër) orëve nga marrja e vendimit.

Neni 14 
Fillimi i detyrës

1. Kandidati fitues, brenda 5 (pesë) ditëve pune nga data e nxjerrjes së aktit të emërimit, bën dorëzimet përkatëse për pozicionin e punës që ka pasur më parë.
2. Kandidati fitues paraqitet pranë gjykatës ku është emëruar, të nesërmen e datës së përfundimit të dorëzimit të detyrës pranë gjykatës së mëparshme.
3. Në rast se kandidati fitues nuk paraqitet, pa shkaqe të arsyeshme, brenda afatit të përcaktuar sipas pikës 1 të këtij neni, Kancelari njofton Këshillin brenda 2 (dy) ditëve pune. Në këtë rast Këshilli vijon procedurën me anulimin e aktit administrativ individual të emërimit, në zbatim të dispozitave të Kodit të Procedurave Administrative.
4. Pas anulimit të aktit administrativ, vendi i lirë i ofrohet të renditurit të radhës në listën e kandidatëve, të hartuar sipas pikës 2 të nenit 11 të këtij vendimi, i cili ka fituar mbi 70 pikë. Kandidati jep pëlqimin, me shkrim, brenda 2 (dy) ditëve nga njoftimi.
5. Kryetari i Gjykatës, ku nëpunësi civil gjyqësor është emëruar, nxjerr aktin e fillimit të efekteve financiare, jo më vonë se 5 (pesë) ditë pune nga dita e paraqitjes së tij në gjykatë.

KREU III 
NGRITJA NË DETYRË

Neni 15
Kushtet dhe shpallja e njoftimit për ngritjen në detyrë

1. Nëpunësit civilë gjyqësorë, të cilët plotësojnë kriteret për një kategori më të lartë, kanë të drejtë të aplikojnë, nëpërmjet procedurës së ngritjes në detyrë, në pozicionin e një kategorie më të lartë, brenda së njëjtës gjykatë ose në një gjykatë tjetër.
2. Shpallja e njoftimit për ngritjen në detyrë bëhet sipas procedurës së parashikuar në nenin 6 të këtij vendimi.
3. Kushtet minimale që duhet të plotësojë kandidati për këtë procedurë janë:
a) të jetë nëpunës civil gjyqësor i konfirmuar;
b) të mos ketë masë disiplinore në fuqi;
c) të ketë të paktën vlerësimin e fundit “Mirë”;
d) si dhe kriteret e veçanta të parashikuara në nenin 56, pikat 4 - 8 të ligjit “Për pushtetin gjyqësor”.

Neni 16 
Procedura e ngritjes në detyrë

1. Këshilli përzgjedh dhe njofton kandidatin fitues brenda dy javëve nga përfundimi i afatit të paraqitjes së kërkesës për kandidim.
2. Procedura e ngritjes në detyrë përfshin dy faza:
a) verifikimi paraprak i kandidatëve, të cilët përmbushin kushtet e ngritjes në detyrë dhe kërkesat e veçanta të përcaktuara në shpalljen për konkurrim;
b) vlerësimi i kandidatëve, ku përfshihen vlerësimi i përvojës profesionale në punë, trajnimet, kualifikimet e lidhura me fushën përkatëse, si dhe rezultatet në punë.

Neni 17 
Verifikimi paraprak

1. Kancelari bën verifikimin paraprak të kandidatëve që përmbushin kushtet e ngritjes në detyrë dhe kërkesat e veçanta, të përcaktuara në shpalljen për konkurrim, dhe shqyrton kërkesat, jo më vonë se 2 (dy) ditë nga data e mbylljes së pranimit të kërkesave.
2. Në rastin kur ka më shumë se një kandidat, që plotësojnë kushtet e ngritjes në detyrë dhe kërkesat e veçanta, të përcaktuara në shpalljen për konkurrim, kandidatët renditen në një listë, sipas rendit alfabetik. Lista e kandidatëve të kualifikuar administrohet nga kancelari dhe shpallet, brenda 2 (dy) ditëve, në faqen zyrtare të KLGJ-së, si dhe në faqen zyrtare të çdo gjykate.
3. Kandidatët, që nuk plotësojnë kërkesat e përcaktuara në shpalljen për konkurrim, renditen në një listë të veçantë, në të cilën tregohen edhe arsyet e mosplotësimit të këtyre kërkesave. Lista administrohet nga kancelari dhe nuk bëhet publike. Kandidatët që nuk janë kualifikuar njoftohen elektronikisht nga kancelari për arsyet e moskualifikimit.

Neni 18 
Ankimet

Kandidatët kanë të drejtë të bëjnë ankim me postë ose elektronikisht në Këshill, për rezultatet e vlerësimit, brenda 2 (dy) ditëve nga data e njoftimit individual, mbi rezultatin. Ankimet shqyrtohen brenda 2 (dy) ditëve nga data e depozitimit të ankimit.

Neni 19
Vlerësimi nga Këshilli i Gjykatës

1. Këshilli, brenda 2 (dy) ditëve nga përfundimi i verifikimit paraprak dhe i procedurave të ankimit, fillon vlerësimin e kandidatëve dhe zhvillon një intervistë të strukturuar me gojë. Totali i pikëve të vlerësimit të kandidatëve është 100.
2. Struktura e ndarjes së pikëve të vlerësimit të kandidatëve është si më poshtë vijon:
a) 70 pikë për dokumentacionin e dorëzuar, i ndarë:
i. 30 pikë për rezultatet e vlerësimit të punës. Në rast rezultatesh të njëjta, Këshilli krijon një renditje brenda grupit të kandidatëve me rezultatet më të larta;
ii. 30 pikë për vitet e përvojës profesionale në pozicionin përkatës, si dhe vitet e përgjithshme të përvojës profesionale në sektorin e drejtësisë ose përvojën profesionale që lidhet me fushën e pozicionit përkatës;
iii. 10 pikë për trajnimet apo kualifikimet e lidhura me fushën përkatëse;
b) 30 pikë për intervistën e strukturuar me gojë.
3. Këshilli, në përfundim të vlerësimit rendit kandidatët sipas pikëve të grumbulluara, dhe brenda 24 (njëzet e katër) orëve nga vendimi i tij, Kancelari njofton individualisht kandidatët që kanë konkurruar për rezultatin e tyre.

Neni 20 
Ankimet

Kandidatët kanë të drejtë të bëjnë ankim, me postë ose elektronikisht, në Këshill, për rezultatet e vlerësimit, brenda 2 (dy) ditëve nga data e njoftimit individual mbi rezultatin. Ankimet shqyrtohen brenda 2 (dy) ditëve nga data e depozitimit të ankimit.

Neni 21 
Përfundimi i procedurës

1. Këshilli, brenda 24 (njëzet e katër) orëve, pas përfundimit të procedurave të ankimit, bën emërimin për kandidatin me më shumë pikë, nga lista e hartuar sipas pikës 3, të nenit 19, të këtij vendimi.
2. Këshilli, ku emërohet nëpunësi civil gjyqësor i ri, brenda 5 (pesë) ditëve nga përfundimi i procedurës së ngritjes në detyrë, njofton KLGJ-në për rezultatet. Njoftimi shpallet në faqen zyrtare të KLGJ-së dhe në faqen zyrtare të gjykatës.
3. Nëse asnjë nga kandidatët nuk ka fituar mbi 70 pikë, Këshilli përfundon me vendim procedurën pa asnjë të përzgjedhur dhe njofton KLGJ-në, brenda 24 (njëzet e katër) orëve nga marrja e vendimit.

Neni 22 
Fillimi i detyrës

1. Kandidati fitues, brenda 5 (pesë) ditëve pune nga data e nxjerrjes së aktit të emërimit, bën dorëzimet përkatëse për pozicionin e punës që ka pasur më parë.
2. Kandidati fitues paraqitet pranë gjykatës ku është emëruar, të nesërmen e datës së përfundimit të dorëzimit të detyrës pranë gjykatës së mëparshme.
3. Në rast se kandidati fitues nuk paraqitet, pa shkaqe të arsyeshme, brenda afatit të përcaktuar sipas pikës 1 të këtij neni, Kancelari njofton Këshillin brenda 2 (dy) ditëve pune. Në këtë rast Këshilli vijon procedurën me anulimin e aktit administrativ individual të emërimit, në zbatim të dispozitave të Kodit të Procedurave Administrative.
4. Pas anulimit të aktit administrativ, vendi i lirë i jepet të renditurit të radhës në listën e kandidatëve, të hartuar sipas pikës 3, të nenit 19, të këtij vendimi, i cili ka fituar mbi 70 pikë.
5. Kryetari i Gjykatës, ku nëpunësi civil gjyqësor është emëruar, nxjerr aktin e fillimit të efekteve financiare, jo më vonë se 5 (pesë) ditë pune nga dita e paraqitjes së tij në gjykatë.

KREU IV
PRANIMI NË SHËRBIMIN CIVIL GJYQËSOR

Neni 23
Dispozita të përgjithshme për pranimin në shërbimin civil gjyqësor

1. Procedura e pranimit në shërbimin civil gjyqësor organizohet për të gjithë kategorinë e nëpunësve civil gjyqësorë, të përcaktuar në shkronjat “ç”–“e”, të nenit 50, të ligjit “Për pushtetin Gjyqësor”.
2. Kandidatët përzgjidhen nëpërmjet konkurrimit, që përfshin një test të shkruar dhe intervistën me gojë.
3. Lista e kandidatëve fitues të paemëruar, në përputhje me pikën 6, të nenit 54, të ligjit “Për pushtetin gjyqësor”, është e vlefshme për një periudhë dyvjeçare nga shpallja e fituesve. Lista përditësohet sa herë që organizohet një konkurs tjetër për të njëjtën kategori, duke renditur sërish kandidatët e paemëruar sipas rezultatit përfundimtar.

Neni 24 
Shpallja e njoftimit

1. KLGJ-ja, jo më vonë se tri javë nga marrja e njoftimit për mosplotësimin e vendit të lirë, me anë të procedurave për lëvizje paralele dhe ngritje në detyrë, shpall fillimin e procedurës për pranimin në shërbimin civil gjyqësor dhe i kërkon Kancelarit publikimin e shpalljes në faqen zyrtare të gjykatës.
2. Njoftimi e procedurës për plotësimin e një vendi të lirë në shërbimin civil gjyqësor bëhet nga Këshilli dhe botohet të paktën tre javë para datës së parashikuar për zhvillimin e konkurrimit dhe qëndron në faqen zyrtare të KLGJ-së dhe në faqen zyrtare të gjykatës, të paktën deri në përfundimin e procedurës së konkurrimit. Në shpallje përcaktohen:
a) pozicionet e punës që janë të lira;
b) fusha kryesore mbi të cilën do të bazohet konkurrimi, si dhe aftësitë dhe cilësitë që do të vlerësohen në konkurrim;
c) fazat në të cilën do të kalojë konkurrimi, me shkrim dhe me gojë; 
ç) numri i vendeve të planifikuara për të cilat do të bëhet pranimi;
d) kriteret e përgjithshme;
dh) përshkrimi i përgjithshëm i punës, për të cilin do të zhvillohet konkurrimi;
e) kriteret e veçanta;
ë) dokumentet që duhet të dorëzohen dhe mënyra e dorëzimit të tyre;
f) afati i dorëzimit të dokumentacionit i përcaktuar me datë të saktë kalendarike. Afati për paraqitjen e kërkesës së kandidimit nuk mund të jetë më pak se dy javë nga data e njoftimit;
g) data e nxjerrjes së rezultateve për fazën e vlerësimit paraprak të kandidatëve;
gj) mënyra e vlerësimit të kandidatëve në fazën e verifikimit paraprak, si dhe faza e vlerësimit të kandidatëve;
h) mënyra e njoftimit dhe e komunikimit me kandidatët.
3. Pozicioni është i hapur për të gjithë kandidatët jashtë shërbimit civil gjyqësor. Dokumentacioni dorëzohet brenda datës së përcaktuar në shpalljen për konkurrim.

Neni 25 
Kriteret e pranimit

1. Për pranimin në shërbimin civil gjyqësor, një kandidat duhet të plotësojë:
a) kriteret e përgjithshme;
b) kriteret e veçanta.
2. Kriteret e përgjithshme janë:
a) të jetë shtetas shqiptar;
b) të ketë zotësi të plotë për të vepruar;
c) të zotërojë gjuhën shqipe, të shkruar dhe të folur;
ç) të jetë në kushte shëndetësore që e lejojnë të kryejë detyrën përkatëse;
d) të mos jetë i dënuar me vendim të formës së prerë për kryerjen e një krimi apo për kryerjen e një kundërvajtjeje penale me dashje;
dh) ndaj tij të mos jetë marrë masa disiplinore e largimit nga shërbimi civil apo shërbimi civil gjyqësor, që nuk është shuar sipas ligjit.
3. Kriteret e veçanta janë:
a) për pozicionin e kryesekretarit:
i. të jetë i diplomuar në drejtësi në nivelin “Master profesional” ose të barasvlershëm me të, sipas përcaktimeve të legjislacionit të arsimit të lartë;
ii. të ketë përvojë profesionale jo më pak se pesë vjet, duke përfshirë së paku tre vjet përvojë pune si sekretar gjyqësor dhe/ose kryesekretar gjyqësor;
b) për pozicionin e sekretarit gjyqësor:
i. të jetë diplomuar në drejtësi, të paktën në nivelin “Bachelor”;
ii. të ketë përvojë prej të paktën një vit të njohur si praktikë profesionale ose çdo lloj përvoje tjetër profesionale që lidhet me gjykatën;
c) për pozicionin e nëpunësit zbatues/drejtues i buxhetit punonjësi në detyrë duhet të përmbushë kriteret e përcaktuara në legjislacionin përkatës për menaxhimin financiar dhe kontrollin, të cilët kanë përfunduar studimet e ciklit të dytë në “Master shkencor” ose zotëron diplomë universitare të ekuivalentuar me të, me përvojë pune jo më pak se pesë vjet në profesion;
ç) për pozicionin e nëpunësit/specialistit të financës dhe të buxhetit:
i. të jetë i diplomuar në shkenca ekonomike, të paktën në nivelin “Master shkencor” ose të barasvlershëm me të, ose “Master profesional”, sipas përcaktimeve të legjislacionit të arsimit të lartë;
ii. të ketë përvojë profesionale jo më pak se tre vjet në fushën e kontabilitetit dhe/ose menaxhimit të buxhetit.
d) për pozicionet drejtuese si nëpunës civil gjyqësor, në fusha të tjera të shërbimeve administrative të gjykatës:
i. të jetë i diplomuar në drejtësi, ekonomi ose teknologji e informacionit ose shkenca komunikimi/gazetari, ose në fusha të tjera të përshtatshme me përshkrimin e punës, të paktën në nivelin “Master shkencor” ose të barasvlershëm me të, sipas përcaktimeve të legjislacionit të arsimit të lartë;
ii. të ketë kryer të paktën një vit praktikë profesionale ose çdo lloj përvoje tjetër profesionale që lidhet me gjykatën.
dh) për pozicionet në gjykatat e posaçme për gjykimin e veprave penale për korrupsionin dhe krimin e organizuar, duhet të plotësohen edhe kushtet e sigurisë, sipas kreut V të këtij vendimi.

Neni 26 
Komisioni i Pranimit

1. KP ngrihet menjëherë me vendim të Këshillit, me shpalljen e vendit të lirë të krijuar dhe përbëhet nga 3 (tre) anëtarë:
a) kancelari i gjykatës, i cili kryeson KP-në;
b) një përfaqësues nga KLGJ-ja, ekspert i fushës të njohurive mbi të cilën është shpallur konkurrimi;
c) nëpunësi gjyqësor në detyrë në gjykatë, i cili mundësisht të ketë njohuri të posaçme në fushën për të cilën është shpallur konkurrimi.
2. Pjesëmarrja e anëtarëve të caktuar, sipas pikës 1 të këtij neni, është e detyrueshme, me përjashtim të pengesave ligjore.
3. Në rast se ndonjë nga anëtarët e KP-së, ndodhet në kushtet e pengesës ligjore, ata zëvendësohen me nëpunës të tjerë të të njëjtit institucion, nga organet e emërtesës.
4. KP-ja merr vendime në praninë e të gjithë anëtarëve të tij. Nëse është e nevojshme, kancelari mund të caktojë pranë KP-së, një ose më shumë nëpunës të gjykatës, për të kryer veprimtarinë e mbështetjes teknike dhe të sekretariatit.

Neni 27 
Procedura e pranimit

1. Konkurrimi për pranimin në shërbimin civil gjyqësor zhvillohet në dy faza:
a) verifikimi paraprak, nëse kandidatët i plotësojnë kriteret e përgjithshme dhe të veçanta, të publikuara në njoftim;
b) vlerësimi i kandidatëve.
2. Verifikimi paraprak bëhet nga Kancelari, ndërsa vlerësimi i kandidatëve bëhet nga KP-ja dhe Këshilli. Totali i pikëve të vlerësimit të kandidatëve është 100, të cilat ndahen përkatësisht:
a) 60 pikë për vlerësimin me shkrim;
b) 40 pikë për vlerësimin nga Këshilli.

Neni 28 
Verifikimi paraprak

1. Kancelari, në bazë të dokumentacionit të paraqitur, jo më vonë se 5 (pesë) ditë nga data e mbylljes të paraqitjes së kërkesave për kandidim, bën verifikimin paraprak të kandidatëve, që përmbushin kriteret e përgjithshme dhe të veçanta, të përcaktuara në shpalljen për konkurrim.
2. Në përfundim të verifikimit, sipas këtij vendimi, kandidatët, të cilët plotësojnë kërkesat e përgjithshme dhe të veçanta të pozicionit të punës, renditen në një listë sipas rendit alfabetik. Kancelari, njofton KP për datën e zhvillimit të vlerësimit të kandidatëve dhe për listën e kandidatëve.
3. Lista e kandidatëve të kualifikuar administrohet nga kancelari dhe shpallet në faqen zyrtare të KLGJ-së dhe në faqen zyrtare të gjykatës.
4. Kandidatët, që nuk plotësojnë kërkesat e përcaktuara në shpalljen për konkurrim, renditen në një listë të veçantë, në të cilën tregohen edhe arsyet e mosplotësimit të këtyre kërkesave. Lista administrohet nga kancelari dhe nuk bëhet publike. Kandidatët që nuk janë kualifikuar njoftohen elektronikisht nga kancelari për arsyet e moskualifikimit.

Neni 29 
Ankimet

Kandidatët kanë të drejtë të bëjnë ankim, me postë ose elektronikisht, në Këshill, për rezultatet e vlerësimit, brenda 2 (dy) ditëve nga data e njoftimit individual mbi rezultatin. Ankimet shqyrtohen brenda 2 (dy) ditëve nga data e depozitimit të ankimit.

Neni 30
Vlerësimi me shkrim nga Komisioni i Pranimit

1. KP-ja, 24 (njëzet e katër) orë përpara zhvillimit të fazës së vlerësimit me shkrim të kandidatëve, zgjedh një grup pyetjesh për testimin e fushës së njohurive, të aftësive dhe të cilësive të njoftuara në shpalljen për konkurrim.
2. Kandidati që grumbullon mbi 70% të pikëve nga vlerësimi me shkrim (42 pikë), kualifikohet për intervistën e strukturuar me gojë nga Këshilli.
3. KP-ja vendos përfundimin e procedurës pa asnjë të kualifikuar, në rast se asnjë nga kandidatët nuk ka marrë të paktën 42 pikë.
4. Kandidatët, që kanë marrë më pak se 42 pikë, renditen në një listë të posaçme, që nuk bëhet publike dhe njoftohen individualisht nga kancelari. Administrimi i kësaj liste, të nxjerrë nga KP-ja, bëhet nga kancelari.
5. Kancelari njofton individualisht kandidatët që kanë konkurruar për rezultatin e tyre, brenda 24 (njëzet e katër) orëve nga vendimi.

Neni 31 
Ankimet

Kandidatët kanë të drejtë të bëjnë ankim, me postë ose elektronikisht, në Këshill, për rezultatet e vlerësimit, brenda 2 (dy) ditëve nga data e njoftimit individual mbi rezultatin. Ankimet shqyrtohen brenda 2 (dy) ditëve nga data e depozitimit të ankimit.

Neni 32
Vlerësimi nga Këshilli i Gjykatës

1. KP-ja i njofton Këshillit, brenda 24 (njëzet e katër) orëve, listën e kandidatëve të renditur, sipas pikëve apo përfundimin e procedurës pa asnjë të kualifikuar.
2. Kandidatët e renditur në listën e kandidatëve, kanë të drejtë të paraqesin kërkesë pranë Këshillit, brenda 24 (njëzet e katër) orëve nga marrja e njoftimit.
3. Këshilli, brenda 24 (njëzet e katër) orëve nga përfundimi i afatit të paraqitjes së kërkesave sipas pikës 2 të këtij neni, fton kandidatët për intervistë dhe zgjedh kandidatin për vendin e lirë përkatës, duke marrë parasysh kriteret sipas pikëzimit si vijon:
a) renditjen në listën e kandidatëve, sipas pikëve të vlerësimit me shkrim nga KP-ja;
b) 25 pikë për karakteristikat e veçanta të kandidatit në bazë të intervistës së strukturuar me gojë;
c) 15 pikë për vitet e përvojës profesionale në sektorin e drejtësisë ose përvoja të tjera profesionale që lidhen me vendin përkatës.
4. Nëse është e nevojshme, kancelari mund të caktojë pranë Këshillit, një ose më shumë nëpunës të gjykatës, për të kryer veprimtarinë mbështetëse teknike dhe të sekretariatit.
5. Kandidatët që marrin 70% të pikëve totale të vlerësimit kualifikohen për fazën e emërimit nga Këshilli.

Neni 33
Vendimi i Këshillit të Gjykatës

1. Këshilli arsyeton dhe publikon vendimin për rezultatet e procedurës së emërimit brenda 7 ditëve nga paraqitja e kërkesës sipas pikës 2, të nenit 32 të këtij vendimi. Vendimi i arsyetuar u njoftohet të gjithë kandidatëve. Kandidatët që nuk janë përzgjedhur kanë të drejtë të ankimojnë vendimin në gjykatën kompetente. KLGJ-ja dhe gjykata përkatëse shpallin në faqet e tyre të zyrtare, vendimin e shkurtuar.
2. Nëse konkurrohet për më shumë se një pozicion pune, Këshilli brenda 3 (tre) ditëve pas përfundimit të procedurës, i propozon pozicionet e lira kandidatit fitues, duke respektuar renditjen e tyre.
3. Këshilli, pas marrjes së mendimit me shkrim nga kandidati fitues, shpall fituesin dhe bën aktin e emërimit paraprak të tij. Këshilli, njofton pa vonesë KLGJ-në mbi rezultatet e procesit të pranimit.

Neni 34 
Emërimi paraprak

1. Nëpunësi civil gjyqësor merr emërimin paraprak në shërbimin civil gjyqësor, me kusht që vendimi i emërimit të mos cenohet nga një vendim gjyqësor.
2. Në rast se nuk bëhet ankim brenda afatit, vendimi bëhet përfundimtar dhe emërimi paraprak konsiderohet përfundimtar që nga data e mbarimit të afatit të ankimit ndaj këtij vendimi.
3. Në rast se bëhet ankim dhe vendimi gjyqësor përfundimtar lë në fuqi vendimin e emërimit, emërimi paraprak konsiderohet përfundimtar, duke filluar nga dita e njoftimit të vendimit gjyqësor të nëpunësit civil gjyqësor të emëruar.
4. Në rast se gjykata e cenon vendimin e emërimit, Këshilli rivlerëson sipas rregullave të vlerësimit të gjitha kërkesat e kandidatëve në përputhje me ligjin dhe merr një vendim të ri pas dhënies së vendimit përfundimtar të gjykatës. Emërimi paraprak konsiderohet i përfunduar në datën e vendimit të ri të marrë nga Këshilli, i cili rishikon vendimin e emërimit, duke pasur parasysh vendimin përfundimtar të gjykatës. Kandidatët e emëruar paraprakisht dhe të sapoemëruar njoftohen në datën e dhënies së vendimit.

Neni 35 
Fillimi i detyrës

1. Kandidati fitues brenda 5 (pesë) ditëve pune nga data e nxjerrjes së aktit të emërimit, bën dorëzimet përkatëse për pozicionin e punës që ka pasur më parë.
2. Kandidati fitues paraqitet pranë gjykatës ku është emëruar, të nesërmen e datës së përfundimit të dorëzimit të detyrës pranë gjykatës së mëparshme.
3. Në rast se kandidati fitues nuk paraqitet, pa shkaqe të arsyeshme, brenda afatit të përcaktuar, sipas pikës 1 të këtij neni, Kancelari njofton Këshillin brenda 2 (dy) ditëve pune. Në këtë rast, Këshilli vijon procedurën me anulimin e aktit administrativ individual të emërimit, në zbatim të dispozitave të Kodit të Procedurave Administrative.
4. Pas anulimit të aktit administrativ, vendi i lirë i ofrohet të renditurit të radhës në vendimin e Këshillit për rezultatet e procedurës së emërimit.
5. Kryetari i Gjykatës, ku nëpunësi civil gjyqësor është emëruar, nxjerr aktin e fillimit të efekteve financiare, jo më vonë se 5 (pesë) ditë pune nga dita e paraqitjes së tij në gjykatë.

Neni 36 
Periudha e provës

1. Viti i parë i shërbimit nga data e njoftimit të vendimit të emërimit paraprak, konsiderohet si periudhë prove, sipas nenit 62 të ligjit “Për pushtetin gjyqësor”.
2. Gjatë periudhës së provës, nëpunësi civil gjyqësor kryen detyrat nën kujdesin e një nëpunësi të vjetër civil gjyqësor të së njëjtës kategori ose të një kategorie më të lartë.
3. Gjatë periudhës së provës nëpunësi ndjek:
a) trajnimin në Programin e Formimit Fillestar, organizuar nga KLGJ-ja dhe/ose Shkolla e Magjistraturës;
b) udhëzimet e nëpunësit më të vjetër civil, nën kujdesin e të cilit ai është vendosur.

Neni 37
Përfundimi i periudhës së provës

1. Këshilli deklaron me vendim përfundimin e periudhës së provës. Vendimi mbi përfundimin e periudhës së provës merret bazuar, në:
a) rezultatin e testimit në përfundim të ciklit të detyrueshëm të trajnimit në KLGJ dhe/ose në Shkollën e Magjistraturës;
b) vlerësimin e rezultateve individuale në punë, i cili bëhet sipas procedurave të përcaktuara në vendimin e KLGJ-së për vlerësimin e arritjeve në punë.
2. Vendimi i Këshillit mbi përfundimin e periudhës së provës duhet të jetë i arsyetuar dhe i njoftohet nëpunësit nga Kancelari, brenda 3 (tri) ditëve pune nga data e marrjes së vendimit.
3. Në rast se Këshilli vendos të ndërpresë marrëdhënien e punës për nëpunësin civil gjyqësor të emëruar paraprakisht, gjatë periudhës së provës, njofton kandidatët e tjerë që kanë paraqitur kërkesë për vendin përkatës. Këta kandidatë mund të paraqesin kërkesën e tyre edhe në rastin kur ka mbaruar afati i listës së kandidatëve në të cilën ata janë përfshirë. Në rastet kur kandidatët kanë paraqitur ankim, ky ankim konsiderohet i tërhequr. Organi kompetent fton të gjithë kandidatët e tjerë nga lista përkatëse e kandidatëve për të paraqitur kërkesë për kandidim për vendin përkatës.

Neni 38
Vendimi i Këshillit pas periudhës së provës

1. Në fund të periudhës së provës, Këshilli, ku është emëruar nëpunësi civil gjyqësor, vendos:
a) konfirmimin e nëpunësit civil gjyqësor;
b) zgjatjen e periudhës së provës një herë të vetme, deri në gjashtë muaj, nëse për arsye të justifikuara, ka qenë i pamundur vlerësimi i nëpunësit civil gjyqësor;
c) moskonfirmimin e nëpunësit civil gjyqësor.
2. Vendimi, sipas pikës 1 të këtij neni, bazohet në çdo rast në rezultatin e testimit dhe vlerësimit të rezultateve individuale të punës.
3. Këshilli i përcjell vendimin KLGJ-së brenda tri ditëve nga marrja e tij. KLGJ-ja regjistron vendimet e marra, sipas këtij neni, në Regjistrin Qendror të Personelit, brenda dhjetë ditëve nga marrja e njoftimit për vendimin.
[bookmark: _GoBack]4. Në rastin e vendimit të konfirmimit të nëpunësit civil gjyqësor, Këshilli nxjerr aktin e dhënies së statusit të nëpunësit civil gjyqësor brenda 10 (dhjetë) ditëve nga përfundimi i periudhës së provës.

Neni 39 
Emërimi i përkohshëm

1. Kandidatët, në listën e kandidatëve të paemëruar ende në ndonjë pozicion sipas këtij vendimi, mund të emërohen nga Këshilli në mënyrë të përkohshme, në një pozicion pune, i cili për arsye të parashikuara nga ligji është i lirë përkohësisht.
2. Këshilli, përzgjedh kandidatin fitues që ka mbetur në listën e kandidatëve dhe që u përshtatet kërkesave të vendit të punës. Përzgjedhja dhe njoftimi i kandidatëve bëhet, sipas pikëve, në bazë të renditjes së tyre në listën e kandidatëve.
3. Këshilli nxjerr aktin e emërimit të përkohshëm në pozicionin e punës të propozuar, brenda 3 (tri) ditëve kalendarike, nëse kandidati jep pëlqimin për emërimin e përkohshëm.
4. Emërimi i një kandidati në mënyrë të përkohshme nuk i heq atij të drejtën për t’u emëruar në mënyrë të përhershme në rast të krijimit të një pozicioni pune të lirë, gjatë kohës së vlefshmërisë së listës.
5. Me përfundimin e emërimit të përkohshëm, kandidati detyrohet të bëjë dorëzimet përkatëse brenda 5 (pesë) ditëve pune.
6. Emërimi i përkohshëm, pavarësisht kohëzgjatjes së tij, nuk konsiderohet periudhë prove, në rast se kandidati emërohet më pas në pozicion pune në mënyrë të përhershme.
7. Procedura e parashikuar sipas këtij neni, ndiqet vetëm pasi të ezaurohet ofrimi i vendit të lirë përkohësisht, nëpunësve civilë gjyqësorë të regjistruar në listën e administruar nga KLGJ-ja.
8. Nëpunësit e emëruar në mënyrë të përkohshme u nënshtrohen rregullave të procedimit disiplinor sipas legjislacionit për nëpunësin civil gjyqësor.

KREU V
KUSHTET E SIGURISË DHE PROCEDURAT SHTESË TË VERIFIKIMIT TË KANDIDATËVE PËR NËPUNËS CIVIL` GJYQËSOR NË GJYKATAT E POSAÇME PËR KORRUPSIONIN DHE KRIMIN E ORGANIZUAR

Neni 40 
Kushtet e sigurisë

1. Kandidati për nëpunës civil gjyqësor që kandidon për një nga pozicionet e lira në gjykatat e posaçme për korrupsionin dhe krimin e organizuar, me anë të procedurës së lëvizjes paralele, ngritjes në detyrë apo pranimit në shërbimin civil gjyqësor, duhet të plotësojë edhe kushtet shtesë të sigurisë përpara se të emërohet në një nga këto pozicione. Asnjë kandidat nuk mund të emërohet në detyrë pa plotësuar këto kushte. Nga kjo rregull bën përjashtim kandidati, i cili në momentin e kandidimit, është i emëruar në gjykatat e posaçme për korrupsionin dhe krimin e organizuar.
2. Kushtet e sigurisë para emërimit në detyrë janë:
a) kontrolli i verifikimit të pasurisë dhe të figurës;
b) dhënia e pëlqimit për kontrollin periodik të llogarive bankare dhe të telekomunikimeve vetjake; si dhe
c) dhënia e pëlqimit prej anëtarëve të afërt të familjes për kontrollin periodik të llogarive të tyre bankare dhe të telekomunikimeve vetjake.

Neni 41
Aktet shtesë që i bashkëlidhen kërkesës për kandidim

1. Kandidati, bashkë me kërkesën për aplikim, plotëson dhe dorëzon pranë Këshillit përkatës së gjykatës së posaçme kundër korrupsionit dhe krimit të organizuar, aktet si më poshtë:
a) deklaratën e kontrollit të pasurive dhe të konfliktit të interesit, sipas formularit “Deklaratë e pasurisë dhe e interesave privatë të kandidatit për pozicione të ndryshme në institucionet e sistemit të drejtësisë”. Nëse gjatë 180 ditëve para se të paraqiste kërkesën, kandidati ka kaluar një kontroll të kryer prej Inspektoratit të Lartë të Kontrollit dhe Deklarimit të Pasurive dhe Konfliktit të Interesave, i cili nuk ka rezultuar në disfavor të tij, atëherë ky kriter do të konsiderohet si i përmbushur;
b) deklaratën për kontrollin e figurës, së bashku me deklaratën e vërtetësisë së të dhënave dhe deklaratën për dhënien e pëlqimit për mbledhjen, kryerjen e kontrollit, aksesin dhe administrimin e të dhënave personale, sipas shtojcës A, të ligjit “Për organizimin dhe funksionimin e institucioneve për të luftuar korrupsionin dhe krimin e organizuar”;
c) vetëdeklarimin e kandidatit, sipas shtojcës B2 të ligjit “Për organizimin dhe funksionimin e institucioneve për të luftuar korrupsionin dhe krimin e organizuar”;
ç) vetëdeklarimin e anëtarëve të familjes së kandidatit, sipas shtojcës B3, të ligjit “Për organizimin dhe funksionimin e institucioneve për të luftuar korrupsionin dhe krimin e organizuar”.
2. Bashkë me njoftimin për plotësimin e vendit të lirë në gjykatat e posaçme për korrupsionin dhe krimin e organizuar, sipas neneve 6, 15 pika 2, dhe 24 të këtij vendim, Këshilli publikon dhe formularë të aksesueshem online, që duhet të plotësohen nga kandidatët, si dhe çdo informacion të nevojshëm për mënyrën e plotësimit të tyre.

Neni 42
Procedura shtesë e verifikimit të kushteve të sigurisë

1. Kancelari, gjatë fazës së verifikimit paraprak, verifikon edhe rregullsinë e plotësimit dhe të dorëzimit të akteve nga kandidatët, sipas pikës 1, të nenit 41, të këtij vendimi. Mosplotësimi dhe mosdorëzimi i tyre, përbën shkak për moskualifikim të kandidatit për fazat e tjera të procedurës.
2. Këshilli, jo më vonë se 2 (dy) ditë nga përfundimi i fazës së vlerësimit, i rendit kandidatët që kanë fituar mbi 70% të pikëve, në një listë sipas rendit alfabetik dhe ia dërgon atë, së bashku me aktet e plotësuara dhe të depozituara rregullisht, sipas pikës 1, të nenit 41, Komisionit të Posaçëm të Verifikimit të Pasurisë dhe Figurës së Kandidatëve.
3. Komisioni i Posaçëm i Verifikimit të Pasurisë dhe Figurës së Kandidatëve kryen verifikimet e nevojshme për pasurinë dhe figurën dhe, brenda 120 ditëve, i dorëzon Këshillit, një raport të hollësishëm mbi ligjshmërinë e burimeve të pasurisë dhe pastërtinë e figurës, si dhe çdo dokumentacion tjetër mbështetës të paraqitur nga vetë kandidatët apo institucionet shtetërore.
4. Kur është rasti, raporti i Komisionit të Posaçëm të Verifikimit të Pasurisë dhe Figurës së Kandidatëve mbi ligjshmërinë e burimeve të pasurisë dhe mbi pastërtinë e figurës së kandidatit, i njoftohet kandidatit brenda 2 (dy) ditëve nga depozitimi i tij.
5. Këshilli shqyrton brenda 5 (pesë) ditëve rezultatet e kontrollit, gjetjet dhe përfundimet e raportit të Komisionit të Posaçëm të Verifikimit të Pasurisë dhe Figurës së Kandidatëve. Në varësi të rezultateve të kontrollit dhe nevojave të verifikimit të mëtejshëm të pasurisë dhe figurës, Këshilli mund të kërkojë:
a) raport shtesë nga Komisioni i Posaçëm i Verifikimit të Pasurisë dhe Figurës së Kandidatëve, brenda një afati 5-ditor (pesëditor).
b) shpjegime me shkrim nga kandidati, duke e ftuar për të dhënë sqarime dhe për të paraqitur çdo dokumentacion mbështetës që vlerëson të nevojshëm, brenda një afati 5-ditor (pesëditor).
6. Kur kandidati paraqet shpjegime dhe dokumente mbështetëse që kundërshtojnë rezultatet e raportit të Komisionit të Posaçëm të Verifikimit të Pasurisë dhe Figurës së Kandidatëve, ato i dërgohen brenda 2 (dy) ditëve këtij të fundit, duke iu kërkuar trajtimi i tyre dhe bërja e një raporti shtesë.

Neni 43
Vendimi i Këshillit në përfundim të procedurës së verifikimit

1. Në përfundim të procedurës së verifikimit të kushteve të sigurisë, në varësi të rezultateve, Këshilli vendos në lidhje me kualifikimin ose moskualifikimin e kandidatit.
2. Këshilli vendos emërimin e kandidatit, që është kualifikuar për kushtet e sigurisë dhe që ka fituar më shumë pikë në fazën e vlerësimit.
3. Këshilli vendos moskualifikimin e kandidatit, bazuar në rrethanat konkrete dhe respektim të parimit të proporcionalitetit, në rastin kur të dhënat, e marra nga burime të ligjshme, tregojnë se:
a) deklarimi nuk është i saktë dhe në përputhje me ligjin;
b) kandidati nuk ka burime financiare të ligjshme për të justifikuar pasurinë;
c) kandidati ka kryer fshehje të pasurisë; 
ç) kandidati ka kryer deklarim të rremë;
d) kandidati gjendet në situatën e konfliktit të interesave.
4. Moskualifikimi i kandidatit, sa i përket figurës vendoset nga Këshilli, në rastet kur nga informacionet dhe raportimet, tregohet se kandidati:
a) ka lidhje ose kontakte të papërshtatshme me personat e përfshirë në krimin e organizuar, sipas përcaktimeve të bëra në ligjin “Për rivlerësimin kalimtar të gjyqtarëve dhe prokurorëve në Republikën e Shqipërisë”;
b) ka shfaqur sjellje serioze joetike ose mungesë të theksuar integriteti, në atë masë sa nuk garanton besimin e publikut te sistemi i drejtësisë;
c) është në kushtet e ndalimit, sipas përcaktimeve të bëra në ligjin “Për garantimin e integritetit të personave që zgjidhen, emërohen ose ushtrojnë funksione publike”.
5. Këshilli, në procedurën e përzgjedhjes dhe të emërimit të kandidatit për në gjykatat e posaçme kundër korrupsionit dhe krimit të organizuar, krahas procedurës së parashikuar në këtë krye, zbaton edhe procedurat e parashikuara në këtë vendim, sipas rastit, për lëvizjen paralele, ngritjen në detyrë dhe pranimin në shërbimin civil gjyqësor.



KREU VI 
DISPOZITAT E FUNDIT

Neni 44

Rregulla më të detajuara mbi zbatimin e këtij vendimi, në lidhje me krijimin e KP-së, mënyrën e pikëzimit dhe të dokumentimit të procesit të vlerësimit, si dhe procedurat e tjera të vlerësimit, përcaktohen me udhëzim të Këshillit Lartë Gjyqësor.
Ky vendim hyn në fuqi në datën e botimit në Fletoren Zyrtare.

PËR KËSHILLIN E LARTË GJYQËSOR
KRYETAR
Naureda Llagami
